นายกรัฐมนตรี ระบุ รัฐบาลปรับกลยุทธ์รับมือโควิด สายพันธุ์เดลตาตามสถานการณ์ เหตุผล ความจำเป็น
พลเอก ประยุทธ์ จันทร์โอชา นายกรัฐมนตรี ชี้แจงต่อสภาผู้แทนราษฎร เกี่ยวกับการปรับกลยุทธ์เรื่องวัคซีน เพื่อรับมือไวรัสสายพันธ์ุเดลตา ที่แพร่กระจายเชื้อได้เร็วขึ้นหลายเท่าตัวและผู้ติดเชื้อจะมีอาการรุนแรงมากขึ้น ดังนั้นวัคชีน “รุ่นแรก” ของทุกยี่ห้อ มีประสิทธิภาพลดลง ประเทศที่ฉีดด้วยวัคซีน mRNA เป็นหลัก และฉีดครอบคลุมจำนวนประชากรของประเทศ ประมาณร้อยละ 70 เช่น อิสราเอล สหรัฐฯ ต่างก็ประสบปัญหา ทั้งนี้ รัฐบาลก็ไม่ได้นิ่งนอนใจ คณะแพทย์และผู้เชี่ยวชาญของไทย ก็พยายามศึกษาหาแนวทางการฉีดวัคชีนแบบไขว้ เพื่อเพิ่มประสิทธิภาพในการใช้วัคซีนสูงขึ้นและฉีดในระยะเวลาที่เร็วขึ้น สอดรับกับการป้องกันการระบาดของไวรัสสายพันธุ์เดลตาได้ดีขึ้นส่วนเหตุผลที่รัฐบาลยังใช้วัคซีนซิโนแวค เพราะองค์การอนามัยโลกย้ำเสมอว่าวัคซีนทุกชนิดมีประสิทธิภาพ ป้องกันการป่วยและเสียชีวิตได้ ซึ่งซิโนแวคเป็นวัคซีนเชื้อตาย ที่มั่นใจได้ว่าผลข้างเคียงน้อย อยู่ในเกณฑ์ที่ยอมรับได้ และซิโนแวคเมื่อสั่งซื้อแล้วพร้อมส่งตามจำนวนและเวลาที่ไทยต้องการ และใช้ในการฉีดไขว้ซิโนแวคกับแอสตร้าเซนเนก้า ก็ช่วยสร้างภูมิต้านทานได้ในเวลาที่สั้นกว่า พร้อมขอให้ระมัดระวังการด้อยค่าวัคซีน เพราะอาจกระทบความสัมพันธ์ระหว่างประเทศสำหรับความสำเร็จการรับมือสายพันธุ์เดลตา ช่วงที่ผ่านมาจำนวนผู้หายป่วยกลับบ้าน ในภาพรวมปรับตัวสูงขึ้นกว่าจำนวนผู้ป่วยรายใหม่ ทั้งนี้ภาพรวมของการรอจัดสรรเตียงในระบบ Call center ผ่อนคลายลงอย่างมาก ทั้งนี้หากเปรียบเทียบการบริหารสถานการณ์โควิด ในภาพรวม ตลอดระยะเวลา 1 ปี 8 เดือน ประเทศไทยรับมือการระบาดระลอกนี้ได้ดีกว่าค่าเฉลี่ยทั่วโลก โดยประเทศไทยมีอัตราการติดเชื้ออยู่ที่ร้อยละ 1.8 และมีสัดส่วนการตายอยู่ที่ร้อยละ 0.96 กล่าวคือคนไทย 100 คน จะมีโอกาสติดเชื้อประมาณ 1.8 คน และคนที่ติดเชื้อ 100 คน จะมีโอกาสเสียชีวิตไม่ถึง 1 คน สรุปได้ว่าไทยมีอัตราการตายต่ำมากประเทศหนึ่งในโลก เมื่อเทียบกับค่าเฉลี่ยของทั้งโลก แต่อย่างไรก็ตาม ยังต้องขอความร่วมมือจากประชาชน ให้ร่วมมือกับภาครัฐร่วมกันเพื่อให้สามารถเดินหน้าเปิดประเทศไปได้อย่างมีประสิทธิภาพ